钦定古今图书集成/明伦汇编/氏族典/第386卷 > 李千里
## 钦定古今图书集成/明伦汇编/氏族典/第386卷 > 李千里

按《唐书·郁林王恪传》：恪诛，子仁流岭表。显庆五年，追
王郁林。光宅中，仁遇赦还，袭郁林县男，历岳州别驾，
爵郡公。尝使江左，州人遗以金，拒不纳。武后遣使者
劳曰：“儿，吾家千里驹。”更名千里。中宗反正，改王成纪，
未几，进王成。节愍太子诛武三思，千里与其子天水
王禧率数十人斩右延明门以入。太子败，诛死，籍其
家，改氏蝮。睿宗立，诏还氏及官爵。仁弟玮，早卒，中宗
追封朗陵王，子袨出继蜀王。愔，开元中以傍继国，改
封广汉郡王。迁太仆卿同正员，薨。